Ģeoloģiskais dabas piemineklis  **Dagdas ala**

MK 175. noteikumu piel. Nr. 82

**Detalizēts apraksts**

**Adrese**

Dagdas novadā, Dagdas pagastā.

Ģeogrāfiskās koordinātes E27° 31,023' un N56° 6,165', jeb x718716, y223090 LKS92 sistēmā.

**Ģeogrāfiskais novietojums**

Latgales augstienē, Dagdas paugurainē, Guščas (Guščicas, Vihļankas) senlejas nogāzē, upītes labajā krastā.

**Ģeoloģiskie veidojumi**

Kalkrēta konglomerāts, kurā izveidojusies neliela ala. Konglomerāts sastāv no slīpslāņainiem dažāda rupjuma smilts - grants-oļu fluviglaciālajiem nogulumiem, kas stipri sacementēti ar kalcīta cementu. Stalaktītu nav, iespējams, tie nesen nolauzti. Virs alas acīmredzami kalcifila augtene. Ārpuse ar biezu sūnu (u.c. kalcifilo veģetāciju) klāta, slapja.

Reljefi, neplakani griesti, vietām augstāki par ieeju. Ar stalaktītu aizmetņiem.

Ieeja alā horizontālas plaisas veidā - līdz 0,70 m augsta. Ieeja nostaigāta, samērā bieži apmeklēta.

Grīda plakana, ar dubļiem, iespējams, ka palu laikā ala applūst.

Pieejama ļoti ērti caur Jaunatnes iniciatīvas centra teritoriju, ir īsa taka un priekšā upīte, īss stāvs kāpums līdz alai.

**Izmēri**

Dabas pieminekļa platība 1,25 ha.

**Debits**

Nav.

**Unikālās vērtības**

Kvartāra kalkrētu konglomerāta atsegums ar alu ir tāds vienīgais Latvijā.

**Ainaviskuma raksturojums**

Vizuāli objekts ir viduvējs.

**Stratigrāfija**

Kvartāra periods, holocēna laikā cementēti augšējā pleistocēna Latvijas apledojuma fluviglaciālie nogulumi*.*

**Uzbūve**

Kalkrēta konglomerāts, kurā izveidojusies neliela ala, alas griestos veido reljefus izciļņus, ap kuriem, domājams, bijis irdenāks materiāls, kas ir mākslīgi vai dabīgi iznests no alas. Stalaktītu nav, bet atsevišķās vietās pie alas ieejas ir novērojami kaļķaini lāseņi kā stalaktītu aizmetņi vai nevienmērīgs virsmas pārklājums.

Ala veidojusies kā subhorizontāla, zema un diezgan plaša telpa, kuras grīda un griesti ir aptuveni paralēli ietverošo nogulumu slāņojuma virsmām – irdenākā slānī – starp vairāk cementētiem slāņiem. Visticamāk, ka ala veidojusies gan dabisku procesu (upes sānu erozija, kriogēnie procesi u.c), gan mākslīgas rakšanas rezultātā.

**Viela**

Kalkrēta smilšakmens un konglomerāts, kas veidojies fluviglaciālas izcelsmes smilts un smilts-grants-oļu nogulumu epiģenētiskas cementācijas procesā. Dabisko vai mākslīgo procesu atpreparētajā iežu virsmā novērojams sākotnējais fluviglaciālo nogulumu slāņojums, tai skaitā arī slīpslāņojums. Materiāls ir cementēts ar cietu kalcīta cementu.

Sekundārā cementa veidošanās ir notikusi pēc teritorijas atbrīvošanās no ledus segas. Ticamākais cementa veidošanās mehānisms ir sekojošs.

Gruntsūdeņi kapilāro spēku iedarbībā pacēlās no dziļākiem horizontiem līdzi nesot arī karbonātisko materiālu. Ūdens iztvaikošana no zemes virsmas lielā daļā vasaras sezonas uzturēja šo mitruma un minerālvielu pieplūdumu. Līdz ar to atsevišķos granšainās slāņkopas iecirkņos izgulsnējās tik daudz karbonāta, ka tas izveidoja blīvu un cietu vai mazāk blīvu cementu. Izveidojās cementēti ieži, ko atkarībā no drupu materiāla rupjuma var dēvēt par smilšakmeņiem, gravelītiem vai konglomerātiem. Šādus iztvaikošanas rezultātā karbonātiski cementētus iežus ģeoloģijas terminoloģijā dēvē par kalkrētiem.

Tā kā lielākajā daļā novērojamā atseguma virsmas ir redzams ievērojams oļu frakcijas īpatsvars, tad cementētos iežus kopumā var dēvēt par konglomerātiem, un ņemot vērā to veidošanās laiku kvartāra periodā – par kvartāra kalkrētu konglomerātiem.

**Procesi**

Nelielos apjomos notiek kaļķainā materiāla šķīšana, pārnese un izgulsnēšanās – kaļķa lāseņu veidošanās.

**Citas vērtības**

Par alu ir zināmi nostāsti, ka vietējie iedzīvotāji tic, ka alā barons paslēpis dārgumus, un, ka no tās ved pazemes ejas uz baznīcu, muižu un kapsētu. Dārgumu meklētāji esot alā rakušies tos meklēdami.

**Stāvoklis**

Stāvoklis vērtējams kā labs.

**Bojājumi**

Nav.

**Apdraudējumi**

Nav. Ja nu vienīgi apmeklētāju atstāts piedrazojums.

**Dabas aizsardzība**

Virs alas ir acīmredzami kalcifila augtene. Ārpuse ar biezu sūnu (u.c. kalcifilo veģetāciju) klāta, slapja. Dagdas ala un tās apkaime daļēji atbilst šādiem ES aizsargājamajiem biotopiem:
Biotops 7220 - Avoti, kuri izgulsnē avotkaļķus.
Biotops 7160 - Minerālvielām bagāti avoti un avoksnāji.
Biotops 8210 - Karbonātisku pamatiežu atsegumi.
Biotops 6110 - Lakstaugu pioniersabiedrības seklās kaļķainās augsnēs.

**Apsaimniekošana**

Teritorijā nav konkrētas informācijas par dabas vērtībām, bet ir dabas pieminekļa zīme. Ala pieejama ļoti ērti caur Dagdas Jauniešu iniciatīvas centra teritoriju, ir īsa taka un priekšā upīte, īss stāvs kāpums līdz alai. Takas platums un alā atstātie priekšmeti liecina, ka apmeklētāju netrūkst.

**Piezīmes**

Pirmapzinājis Latgales novadpētnieks Edmunds Tukišs, kas to 1991.gada vasarā parāda Guntim Eniņam.

**Novērtējumi**

Unikālās vērtības – 4

Ainaviskums – 3

Zinātniskais novērtējums:

Stratigrāfija – 2

Uzbūve – 3

Viela – 3

Procesi – 3

Citas vērtības – 3

Novērtējumu summa - 21

**Robežu izmaiņu pamatojums**

Robežas pieskaņotas zemes vienību kadastru robežām, ietverot dabas pieminekļa teritorijā alas atsegumu un senlejas nogāzi, kā arī laukumu upes kreisajā krastā iepretim alai, no kurienes ala ir aplūkojama, un nelielu atsegumu upītes labajā krastā lejpus alas.

**Ieteikumi aizsardzībai un apsaimniekošanai**

Teritoriju ir nepieciešams saglabāt gan zinātniskiem pētījumiem, gan kā retu dabas veidojumu un ceļotājiem interesantu ģeovietu.

Būtu ļoti vēlams upītes kreisajā krastā novietot stendu ar ģeoloģiska satura informāciju.

Unikālās vērtības, 1   2   3   4   5
1- nenozīmīgs,
2- maznozīmīgs,
3- vietāja mēroga nozīmīgs,
4- reģiona mēroga nozīmīgs;
5- LV vai starptautiski nozīmīgs , unikāls

Ainaviskums, 1   2   3   4   5
1- neglīts,
2- ainavā neizpaužas kā pozitīvi vērtējams elements,
3- parasts, nedaudz vairo ainavas vērtīgumu;
4- skaists, glīts, bet ne izcils;
5- izcili krāšņs

Stratigrāfija, 1   2   3   4   5
1- nenozīmīgs sīks,
2- maznozīmīgs vai neizteiksmīgs,
3- parasts raksturīgs konkrētās svītas atsegums,
4- viens no lielākajiem konkrētās svītas atsegumiem, bet nav stratotips ,
5- svītas stratotips vai unikālu fosīliju atradne

Uzbūve, 1   2   3   4   5
1- nav novērojamas nekādas raksturīgas uzbūves detaļas,
2- neizteiksmīgs slāņojums,
3- parasts, raksturīgs slāņojums; raksturīgi reljefa veidojumi
4- kādi retāk sastopami vai īpaši izteikti slāņojuma veidi, plaisainums, ieslēgumi, reljefa veidojumi;
5- īpaši izteiksmīgs vai neparasts slāņojums, reljeefa veidojums, atseguma forma u.c.

Viela, 1   2   3   4   5
1- vieliskais sastāvs nav nosakāms, piemēram, biezā apauguma dēļ,
2- nedroši nosakāmi sastāva ieži, neizteiksmīgi,
3- parasti ieži,
4- savdabīgi, raksturīgi ieži vai minerālu izpausmes;
5- kādas retas vai neparastas minerālu izpausmes; reti sastopami, bet raksturīgi ieži

Procesi, 1   2   3   4   5
1- nekādi īpaši procesi nav novērojami;
2- novērojamas mazaktīvas atsevišķu procesu izpausmes, piemēram virsmas atslāņošanās vai nobiru veidošanās, ūdeņu atslodze,
3- raksturīgi procesi, piem., izskalošana vai avotu erozija;
4- raksturīgi un aktīvi procesi, kas pastāvīgi ietekmē atsevišķas dabas pieminekļa daļas
5- pastāvīgi notiekoši raksturīgi procesi, kas nosaka nepārtraukti mainīgu atseguma veidolu, piemēram, viļņu erozija vai ūdenskrituma izraisīta aktīva erozija

Citas vērtības, 1   2   3   4   5
1- nekā nozīmīga nav,
2- neliels nozīmīgums dzīvajai dabai, kultūrvēsturei, tūrismam;
3- apaugumā atsevišķas retākas sugas vai vietējas nozīmes tūrisma objekts, vai ir vairāki seni iegravējumi;
4- retu sugu atradne, populārs tūrisma objekts, kulta vieta, nozīmīgu teiku vieta utml.;
5- kāds no LV simboliem (piem., Zvārtas iezis vai Skaņaiskalns), vienīgā kādas sugas atradnes vieta, īpaši nozīmīga kulta vieta utml.